Document ID: 31994R0299

ΚΑΝΟΝΙΣΜΟΣ (ΕΚ) αριθ. 299/94 ΤΟΥ ΣΥΜΒΟΥΛΙΟΥ της 7ης Φεβρουαρίου 1994 για την καθιέρωση κοινοτικής επιτήρησης ορισμένων γεωργικών προϊόντων καταγωγής Κύπρου, Αιγύπτου, Ιορδανίας, Ισραήλ, Τυνησίας, Συρίας, Μάλτας και Μαρόκου που υπόκεινται σε ποσότητες αναφοράς (1994)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι έχουν συναφθεί πρόσθετα πρωτόκολλα στις συμφωνίες συνεργασίας μεταξύ της Ευρωπαϊκής Κοινότητας, αφενός, και της Κύπρου (1), της Αιγύπτου (2), της Ιορδανίας (3), του Ισραήλ (4), της Τυνησίας (5), της Συρίας (6), της Μάλτας (7) και του Μαρόκου (8) αφετέρου- ότι τα εν λόγω πρωτόκολλα προβλέπουν, για ορισμένα γεωργικά προϊόντα, που καλύπτονται από τις εν λόγω αντίστοιχες συμφωνίες και κατάγονται από τις χώρες αυτές, προοδευτική μείωση των δασμών που επιβάλλονται στα πλαίσια ποσοτήτων αναφοράς και κοινοτικής επιτήρησης μέσα σε προκαθορισμένα χρονοδιαγράμματα-
ότι ο κανονισμός (ΕΟΚ) αριθ. 451/89 του Συμβουλίου της 20ής Φεβρουαρίου 1989 για τη διαδικασία που πρέπει να εφαρμόζεται για ορισμένα γεωργικά προϊόντα, καταγωγής διαφόρων τρίτων χωρών της Μεσογείου (9) καθόρισε τη διαδικασία της εν λόγω επιτήρησης-
ότι, με τον κανονισμό (ΕΟΚ) αριθ. 1764/92 του Συμβουλίου της 29ης Ιουνίου 1992 που τροποποιεί το καθεστώς που εφαρμόζεται κατά την εισαγωγή στην Κοινότητα ορισμένων γεωργικών προϊόντων καταγωγής Αλγερίας, Ισραήλ, Κύπρου, Αιγύπτου, Ιορδανίας, Μάλτας, Μαρόκου, Συρίας και Τυνησίας (10), η Κοινότητα έχει, από 1ης Ιανουαρίου 1992, αυτόνομα προβεί στην αύξηση κατά ίσες δόσεις ύψους 3 ή 5 % κατ' έτος αυτών των ποσοτήτων αναφοράς και επομένως αυτές ανέρχονται για το έτος 1994 στα επίπεδα που αναφέρονται στο παράρτημα-
ότι, σε εκτέλεση των διεθνών της υποχρεώσεων, εναπόκειται στην Κοινότητα να ανοίγει τις ποσότητες αναφοράς και να εγκαθιδρύσει ένα σύστημα στατιστικής επιτήρησης όσον αφορά τα προϊόντα που αναφέρονται στο παράρτημα προκειμένου να μπορέσουν οι αρμόδιες υπηρεσίες της Επιτροπής να καταρτίσουν ετήσιο απολογισμό των συναλλαγών κατά προϊόν και να προβούν, ενδεχομένως, στην εφαρμογή της διαδικασίας που προβλέπεται από το άρθρο 3 παράγραφος 1 του κανονισμού (ΕΟΚ) αριθ. 451/89-
ότι, προκειμένου να διασφαλισθεί η αποτελεσματικότητα του συστήματος επιτήρησης, τα κράτη μέλη οφείλουν, παρά ταύτα, να προβαίνουν στον καταλογισμό των εισαγωγών των εν λόγω προϊόντων επί των ποσοτήτων αναφοράς, κατά το μέτρο που τα προϊόντα αυτά προσκομίζονται στα τελωνεία με την κάλυψη διασαφήσεων θέσης σε ελεύθερη κυκλοφορία- ότι πρέπει, κατά συνέπεια, να ανοιχθούν για το 1994 οι ποσότητες αναφοράς για τα αναφερόμενα στο παράρτημα προϊόντα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι εισαγωγές στην Κοινότητα κατά το 1994 ορισμένων γεωργικών προϊόντων καταγωγής Κύπρου, Αιγύπτου, Ιορδανίας, Ισραήλ, Τυνησίας, Συρίας, Μάλτας, και Μαρόκου, υπόκεινται σε καθεστώς ποσοτήτων αναφοράς που καθορίζονται μέσα σε προκαθορισμένα χρονοδιαγράμματα, και κοινοτικής στατιστικής επιτήρησης.
Η περιγραφή των προϊόντων που αναφέρονται στο πρώτο εδάφιο, οι αύξοντες αριθμοί τους, οι κωδικοί ΣΟ, οι κωδικοί Taric, ο όγκος και τα χρονοδιαγράμματα εφαρμογής των ποσοτήτων αναφοράς, αναφέρονται στον πίνακα του παραρτήματος.
2. Οι καταλογισμοί στις ποσότητες αναφοράς πραγματοποιούνται από τα κράτη μέλη ανάλογα με το ρυθμό με τον οποίο τα προϊόντα προσκομίζονται στο τελωνείο υπό την κάλυψη διασαφήσεων θέσης σε ελεύθερη κυκλοφορία, συνοδευόμενα από πιστοποιητικό κυκλοφορίας εμπορευμάτων σύμφωνο με τους κανόνες του πρωτοκόλλου σχετικά με τον καθορισμό της έννοιας "καταγόμενα προϊόντα" ή "προϊόντα καταγωγής", που προσαρτάται σε καθεμία από τις συμφωνίες συνεργασίας μεταξύ της Ευρωπαϊκής Κοινότητας και των χωρών της παραγράφου 1 εδάφιο 1.
Όταν το πιστοποιητικό κυκλοφορίας των εμπορευμάτων προσκομίζεται εκ των υστέρων, ο καταλογισμός στην αντίστοιχη ποσότητα αναφοράς πραγματοποιείται την ημερομηνία αποδοχής της διασάφησης θέσης σε ελεύθερη κυκλοφορία.
Η κατάσταση εξάντλησης των ποσοτήτων αναφοράς διαπιστώνεται σε κοινοτικό επίπεδο με βάση τις εισαγωγές που καταλογίζονται σύμφωνα με τους όρους που προσδιορίζονται στο πρώτο εδάφιο και κοινοποιούνται στη Στατιστική Υπηρεσία των Ευρωπαϊκών Κοινοτήτων, κατ' εφαρμογή των κανονισμών (ΕΟΚ) αριθ. 2658/87 (11) και (ΕΟΚ) αριθ. 1736/75 (12).
Άρθρο 2
Τα κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Φεβρουαρίου 1994.

Labels: 3
19
6